1. Dan il-pajjiż mill-isbaħ għaddej minn mumenti diffiċli ħafna. Hemm gwerra ċivili, waħda ta' liberazzjoni li warajha qegħda tħalli eluf mejta. Il-ġlieda tal-poplu għal-libertà kontra t-tirannija ta' dittatur li ilha teżisti indiskussa għal snin twal. Bashar al-Assad mhuwiex l-ewwel dittatur. Daħal fis-siġġu ta' missieru wara li dan miet. L-edukazzjoni, il-formazzjoni u l-preparazzjoni f'ambjenti demokratiċi ta' Bashar taw ħafna tama lill-poplu u lil dawk li jħobbu d-demokrazija. Għall-bidu deher li ser jibdel xi biċċiet minn dak li sab iżda sfortunatament, maż-żmien, kollox baqa' l-istess. Anzi, d-dipendenza tiegħu fuq il-militar kibret sew. 2. Tul dawn l-aħħar sentejn rajna u qegħdin naraw kontinwament mewġa ta' bidliet lejn id-demokrazija. It-trasformazzjoni ta' pajjiżi fejn il-libertà ma teżistix u l-ġustizzja hija inġusta bdiet sew. It-traġedja ta' diversi hija li biex jaslu lejn din il-pożizzjoni ġdida qegħdin jgħaddu mill-martirju tal-mewt. Diversi persuni tilfu ħajjithom f'dawn ix-xhur, mingħajr ebda forma ta' għażla – tfal, nisa, anzjani ġew maqtula wkoll. Rajna proprju dak li ġara taħtna fil-Libja. Nafu kemm tilfu ħajjithom nies u kemm sar tifrik u tkissir. 3. Fis-Sirja, il-ġlieda għal-libertà ilha għaddejja ferm u ferm iktar. L-appoġġ estern għal gvern ta' transizzjoni, ta' dawk il-kuraġġużi li qamu għas-sejħa tal-libertà ma kienx daqshekk b'saħħtu. Anzi, kif għadna qed naraw, tul din il-ġimgħa l-Ġnus Magħquda baqgħet ma waslitx lejn riżoluzzjonijiet ta' kundanna u teħid ta' miżuri ta' sanzjonijiet ekonomiċi. Kontra r-reġim ta' Ghaddafi kien mill-iktar effettiv il-ħruġ ta' sanzjonijiet fuq il-familja tiegħu. Il-fatt li diversi Stati għażlu li jimblukkaw il-kontijiet bankarji tagħhom kellu effett. 4. Però fuq is-Sirja, sfortunatament, hemm għal raġunijiet varji tagħhom il-vot kuntarju tar-Russja u ċ-Ċina. Dan ma tantx qiegħed jgħin, anzi naħseb li qiegħed itawwal inutilment il-ħajja ta' reġim li għandu jżarma u jitlaq. M'għandux ikun li jibqgħu jiġu maqtula iktar bnedmin għall-interessi varji. Għalhekk, f'din il-linja rajt li l-Unjoni Ewropea wriet lilha nnifisha bħala ferm u ferm iktar avvanzata u effettiva. Huwa mill-iktar pożittiv li l-Ewropa hija iktar viċina tar-ribelli u kien hemm qbil li jinħarġu sanzjonijiet varji. M'għandix dubju li ser ikunu u diġà huma effettivi. 5. Is-sitwazzjoni f'dak il-pajjiż qegħda verament tippreċipita b'inkwiet kostanti. L-eventi ulterjuri ta' din il-ġimgħa, bl-eliminazzjoni tal-Ministru tad-Difiża u s-Sigurtà Interna, anzi iktar minn hekk, persuna viċin tal-familja, taw daqqa ta' ħarta kbira. Ir-reġim qiegħed f'sitwazzjoni fejn m'huwiex il-bogħod milli jkolli jwarrab. Il-proċess, żgur mhux forsi, ser ikompli jkun diffiċli, b'ferm iktar bnedmin mejta u tkissir u tifrik tal-pajjiż. 6. Aħna bqajna f'dan kollu kontinwament solidali mal-poplu Sirjan. Sostnejnihom u ser inkomplu nsostnuhom, sija politikament kif ukoll meta l-poplu ngħaqad sabiex jintbagħtu oġġetti vitali għalihom. Id-Dipartiment tal-Protezzjoni Ċivili għamel xogħol tajjeb f'dan is-sens, biss irridu nkunu iktar preparati għalihom meta r-reġim effettivament jaqa'. Il-poplu Sirjan kien dejjem ħabib tagħna u hekk għandu jibqa'. Irridu għalhekk inkomplu naħdmu sabiex din ir-rabta tkompli tissoda bir-rapporti soċjali u ekonomiċi futuri. Hemm verament traġedja għaddejja. Nittama mill-qalb li ma ddumx sabiex dak il-poplu jerġa' jieħu r-ruħ u jgawdi l-libertà demokratika huwa wkoll.
Traġedja fis-Sirja